***Symboly a tradície Veľkej noci: Poznáte ich? Viete, čo znamenajú?***

Od Zeleného štvrtku až po Veľkonočný pondelok. Slovenské zvyklosti a tradície stojí za to nielen poznať, ale je naozaj krásne, ak nimi sebe, aj našim deťom spestríme sviatky jari.

Veľká noc patrí spolu s Vianocami nepochybne medzi dva najkrajšie sviatky v roku. Rodina opäť získava príležitosť zísť sa spolu a práve v tieto dni si uctievame tradície viac, ako po iné menšie sviatky.

Obklopujeme sa typickými symbolmi, opakujeme kroky naučené ešte od našich prarodičov a pochutnávame si na dobrotách, ktoré sú charakteristické pre náš kraj. Ich malé zhrnutie osvieži i vaše spomienky a možno sa takto opäť vrátite aj k zvyklostiam, na ktoré ste medzičasom zabudli.

*Symboly Veľkej noci*

Baranček, bahniatka, kraslice, zajačik a kríž. Základné znaky Veľkej noci sú istotne i vám dobre známe. No ovládate rovnako skvele aj dôvody, prečo boli pasované do tejto role?

Ak nie, rýchlo ich vysvetlíme. Začnime kraslicami, ktoré poznajú všade vo svete. Sú najstarším symbolom a v podstate ide o pohanský znak, prostredníctvom ktorého sa vítala jar počas rôznych rituálnych obradov. Farbenie vajíčok je najviac späté so slovanskými krajinami. V náboženskom zmysle symbolizuje znovuzrodenie, ale aj prepojenie Starého a Nového zákona.

Kedysi sa kraslice farbili väčšinou na červeno, aby tak pripomínali Ježišovu krv a nikdy sa nemaľovali na modro, pretože to charakterizovalo smútok.

Bahniatka sú spätá iba s okolitými krajinami. Pôvodným symbolom je totiž palmová ratolesť, ktorou vítali Ježiša po zmŕtvychvstaní, no keďže u nás tento strom nerastie, našim symbolom sa stali práve bahniatka. Zvolili sa kvôli aktuálnemu obdobiu, keď začínajú rásť a po ich posvätení majú pre rodinu ochranný charakter.

Kríž sa stal symbolom z pochopiteľných dôvodov – kvôli ukrižovaniu Krista a používa sa iba v kresťanských rodinách.

Baranček je symbolom Ježiša a taktiež upomienkou na jeho obetu.

Zajačiky a taktiež iné mláďatká odkazujú na prichádzajúcu jar. V biblii symbolizuje tiež chudobných a pokorných ľudí a preto sa zaradil i medzi znaky Veľkej noci.

*Tradičné pochúťky*

Prejdime k jedlám, ktoré sa odlišujú v závislosti od jednotlivých krajov. To spoločné, čo máme všade na Slovensku sú samozrejme, vajíčka, ktoré sa varia natvrdo, zemiakový šalát, údené mäso a iné údeniny.

V mnohých rodinách je to aj vianočka. Nechýbajú rôzne syrové pochúťky, vyrábajú aj sa aj domáce slané rolády.

V niektorých kútoch našej krajiny sa pripravuje aj studená polievka z kyslého mlieka a chrenu. Na obed sa zvykne pripravovať mäso z mladých zvierat ako napríklad jahňa alebo zajac.

Častým pohostením sú obložené misy. Chýbať by nemal ani sladký baranček a väčší výber koláčov.

Pôstne obdobie sa ešte pred týmto hodovaním ukončuje Zeleným štvrtkom, počas ktorého by ste mali skonzumovať nejakú zelenú zeleninu alebo ovocie a Veľkým piatkom, kedy by ste mali jesť iba striedmo a bezmäsité jedlá.

*Zvyklosti, bez ktorých to nejde*

Vo Veľký piatok sa udržiava komorná atmosféra, nepočúva sa hudba a počas dňa by sa malo oddychovať a venovať duchovnému rozvoju. Na Veľkonočnú nedeľu sa do košíka vezme kúsok z každého pokrmu a to sa dá potom posvätiť.

To isté sa spraví aj s vetvičkou bahniatok, ktoré by sme mali počas roka použiť v čase choroby niektorého z členov rodiny.

Pondelok je sviatok všetkých mužov, ktorí musia vyšibať a obliať svoje ženy. Je to symbol prichádzajúcej jari a zdravia, ktoré im má potom vydržať počas celého roka. V moderných dejinách sa pridalo aj používanie voňavky.

Ako odmena sa dávajú najčastejšie sladké dobroty, na dedinách ešte stále dievčatá vyrábajú aj vlastné kraslice, ktoré potom rozdávajú šibačom. Večer sa zvyknú všetci stretnúť na veľkej veselici, ktorá oficiálne ukončí pôstne obdobie.

*Vyzdobte si vaše príbytky*

Predovšetkým by nemali chýbať kraslice. Vráťte sa späť k tradíciám a urobte si pekné ikebany či ozdoby váz, v ktorých na vetvičky bahniatok zavesíte maľované vajíčka.

Chýbať by nemali ani kvety, ktoré symbolizujú príchod jari.

*V ďalšej prílohe nájdete nápady na výzdobu.*